En sòrta der aire liure, dera claror deth dia, deth ludent orizon, deth bronit, d’aguestes bromes que s’espargen pera vida, d’aguesti vaishèths que se ven de luenh, dera esperança jos totes es formes, des probables caminaires, dera ajuda possibla enquiara darrèra menuta; en sòrta de tot aquerò, era sordesa, era ceguetat, ua vòuta nera, ua hòssa ja dubèrta, era mòrt ena hanga jos ua tapa, er estofament lent pera immondícia, ua caisha de pèira a on era asfixia vos agarre damb era sua garra de lim, era pudentor barrejada damb er sargalh, eth lim en sòrta deth sable, er idrogèn sulfurèu en sòrta der auracan, era lordèra en sòrta der ocean.